ועדת הכלכלה, כנסת 20, פרוטוקול מספר 916, 2019-01-06 15:00

דב חנין: אני מתכבד לפתוח את ישיבת ועדת הכלכלה.

דב חנין: הנושא שעל סדר יומנו הוא הצעת תקנות רשות שדות התעופה (אגרות) (תיקון), התשע"ט-2018.

דב חנין: מכבדת אותנו בנוכחותה מנכ"לית משרד התחבורה, קרן טרנר אייל.

קרן טרנר-אייל: אני מודה לכם על קיום הישיבה.

קרן טרנר-אייל: זה לא מובן מאליו.

קרן טרנר-אייל: לאה, מנהלת הוועדה, באמת אני כל כך מודה לך, וגם בערבים ובלילות ובכל הימים, זה באמת לא מובן מאליו.

קרן טרנר-אייל: וגם תודה לך חבר הכנסת חנין.

קרן טרנר-אייל: באמת לא מובן מאליו.

דב חנין: אני מצטרף לתודות ללאה.

דב חנין: יש לי הזדמנות לחזור ולהודות לה, גם לטובת הצופים שלנו בבית.

דב חנין: אני בסך הכול חבר בוועדת הכלכלה אז אני יכול לדבר בצורה חופשית – לאה מבצעת משימות בלתי אפשריות בכל שבוע, גם כמובן בזכות היושב-ראש, חבר הכנסת כבל, אבל בלי צוות הוועדה המדהים והמופלא, שמבצע פה נסים בכל יום חדש, בראשותה של לאה ורון, כנראה הכלכלה הייתה מזמן תקועה במקום.

דב חנין: אז דעו לכם בזכות מה הכלכלה עדיין מתקדמת.

דב חנין: תודה לאה, תודה לך ותודה ולצוות.

דב חנין: קרן טרנר, אנא, מה אתם מציעים?

דב חנין: אני מבין שאנחנו עוסקים בפתיחה של שדה התעופה ברמון.

דב חנין: זו הזדמנות לברך על השלמת המהלך הזה, והתיקון של תקנות האגרות הוא בעצם חלק מן המהלך.

דב חנין: בבקשה גברתי.

קרן טרנר-אייל: יש כאן שתי תקנות: האחת לגבי חיפה והשנייה לגבי רמון.

קרן טרנר-אייל: אנחנו מבקשים לקבוע פטור מן האגרות למשך שלוש שנים.

קרן טרנר-אייל: בחיפה אנחנו נערכים גם כנראה לסגירת שדה התעופה הרצליה ומעבר של חלק מן התעופה לחיפה.

קרן טרנר-אייל: אנחנו לא חושבים שחיפה היא חלופית להרצליה, אבל זה כן סוג של פתרון והיינו רוצים לעודד כמה שאשר פעילות שם, וגם פעילות של טיסות.

קרן טרנר-אייל: אנחנו חושבים שצ'רטרים וטיסות ליעדים קרובים אולי אחרי הפחתת האגרות יגיעו לחיפה.

קרן טרנר-אייל: רמון הוא שדה תעופה אזרחי חדש, ראשון אחרי נתב"ג.

קרן טרנר-אייל: זה אירוע מרגש מאוד.

קרן טרנר-אייל: הוא מרגש גם אותנו, ואנחנו נערכים לפתיחה.

קרן טרנר-אייל: יש הרצה – אני כבר אומרת.

קרן טרנר-אייל: שלא יגידו: כמו הקו לירושלים.

קרן טרנר-אייל: יש הרצה, בהתחלה זה פנים-ארצי ואחרי זה רק בין-לאומי, אבל במהלך מדורג, עד בערך חודש מרס השדה כולו ייפתח.

קרן טרנר-אייל: אנחנו רוצים להיערך עם האגרות ולעודד את הטיסה לשם.

קרן טרנר-אייל: אנחנו צופים שתיבנה שם תנועה בין-לאומית ערה לרווחת העיר אילת ועסקי התיירות בעיר אילת ובסביבתה וגם לרווחת תושבי מדינת ישראל שיוכלו לטוס בזול מאילת.

קרן טרנר-אייל: אולי הנציגים פה רוצים להוסיף משהו.

דב חנין: מה המשמעויות של ההפחתה באגרות מבחינת העלויות?

דב חנין: כמה זה מוזיל?

דפנה עין-דור: אני מנהלת אגף כלכלה במשרד התחבורה.

דפנה עין-דור: ההכנסות היום באילת ובעובדה מהבין-לאומי הן כ-3 מיליון דולר, כאשר בפנים-ארצי זה 4.6 מיליון שקל; ובחיפה מדובר על 350,000 שקל בפנים-ארצי ו-125,000 דולר בבין-לאומי.

דפנה עין-דור: אלה סדרי גודל נמוכים יחסית.

דב חנין: כאשר כל ההפחתה הזו של האגרה מתגלגלת לאן?

דפנה עין-דור: היא אמורה להתגלגל לנוסעים.

דפנה עין-דור: זה גם יעודד חברות תעופה זרות להגיע ולפעול מן השדה.

דפנה עין-דור: היום הסבסוד שניתן לתעופה בעובדה עודד מאוד את השימוש.

דפנה עין-דור: זה בין היתר גם בזכות הפטור מאגרות שיש היום בעובדה.

דפנה עין-דור: זה למעשה מעתיק את הפטור מאגרות שיש בעובדה כבר לשדה תעופה רמון וללא ספק זה מגולגל לנוסעים.

קרן טרנר-אייל: וגם לעוד פעילות של חברות, וזה כמובן עוד תחרות, עוד היצע.

קרן טרנר-אייל: את רפורמת השמיים הפתוחים אנחנו מכירים – זה חלק מזה.

דב חנין: חברות וחברים, יש הערות?

דב חנין: אין התנגדויות?

דב חנין: טוב.

דב חנין: גברתי, אני רוצה לנצל את ההזדמנות כדי לשאול אותך ואתכם, את משרד התחבורה, על עמדתכם ביחס למהלך שמקדם ראשת עיריית חיפה, להאריך את שדה התעופה בחיפה ב-300 מטרים.

דב חנין: אני חייב לומר שמתוך עיון בחומרים ובראיונות, זה נראה לי רעיון נכון מאוד.

דב חנין: זה יאפשר שדרוג של השדה לטיסות לאירופה מחיפה.

קרן טרנר-אייל: בחנו את העניין כבר כמה פעמים.

קרן טרנר-אייל: בעצם כל מומחי התעופה מדברים על כך שבשל המבנה הטופוגרפי של השדה וגם הרוחות, הארכת המסלול לא תאפשר להביא עדיין מטוסים גדולים ליעדים רחוקים.

קרן טרנר-אייל: כלומר אם היום המטוסים מגיעים לאירופה, ואנחנו נאריך ב-316 מטרים את המסלול – אנחנו בעצם מאריכים קצת את המסלול עכשיו כדי להגביר בטיחות וגם קצת את טווח הטיסות אבל ההר מגביל את הטיסה וגם רוחות מכיוון הים לא יאפשרו בכל פעם לנחות בכיוונים שונים.

קרן טרנר-אייל: שר התחבורה ביקש, עוד הרבה לפני תקופתי, לבחון את העניין.

קרן טרנר-אייל: בחנו את זה כמה פעמים.

קרן טרנר-אייל: הארכת השדה לא תביא לתנועה הבין-לאומית הצפויה.

קרן טרנר-אייל: זו הייתה החלופה הראשונה שלנו לפני שהלכנו לשדה תעופה רמת דוד.

קרן טרנר-אייל: בהתחלה חשבנו להפוך את השדה הזה לשדה בין-לאומי משמעותי.

קרן טרנר-אייל: ראינו שאי אפשר.

קרן טרנר-אייל: בסוף המטוסים האלה גם צריכים לנחות, המסלול הוא בשביל המטוסים, ובשל ההר והרוחות מן הים המטוסים לא יוכלו לנחות.

קרן טרנר-אייל: זה באשר לטיסות בין-לאומיות לארצות הברית.

קרן טרנר-אייל: לגבי יעדים קרובים באירופה – אנחנו עכשיו מאריכים את המסלול ב-316 מטרים.

דב חנין: אנחנו לא עוסקים בנושא הזה היום.

קרן טרנר-אייל: דרך אגב, ברגע שהחלטנו, 316 מטרים זה ההארכה וזה התפקוד של השדה.

קרן טרנר-אייל: לרמת דוד יש את המטרות שלו, כל האזור שם תוכנן אחרת, עם עורק לוגיסטי לנמל ופיתוח של הנמל וחזית ים שמנגישה את הנמל לעיר.

קרן טרנר-אייל: זאת אומרת, הכול כבר תוכנן.

קרן טרנר-אייל: לכן היום לשנות מרכיבים מהתוכנית המורכבת מאוד שם, שמשלבת תעופה ויבשה וים, זה בעייתי מאוד.

דב חנין: כפי שאמרנו בפתיחת הדיון, זה לא הנושא המרכזי.

דב חנין: אני רק מנצל את ההזדמנות שגברתי התייחסה לנושא הזה.

דב חנין: כפי שאת יודעת, גברתי, גם כאן בדיוני הוועדה שמענו התנגדויות מאוד מאוד עזות ומאוד מגוונות לרעיון של שדה תעופה ברמת דוד, גם מן תושבים מהאזור אבל גם אנשים שעתידו של עמק יזרעאל, שהוא אזור יפה מאוד ומיוחד של הארץ, חשוב להם נשמעו כאן.

דב חנין: שמענו גם קולות רבים מן הנגב, ממי שאמרו שהם מעדיפים את החלופה בנגב.

דב חנין: אני אומר את זה רק לפרוטוקול, כי כאמור זה נושא שלא נדון בו היום.

דב חנין: הרחבה מסוימת של השדה בחיפה, כולל העתקה של מבנה השדה, לדעתי הייתה מאפשרת שימוש יותר משמעותי בפתרון הזה, אולי ויתור על רמת דוד ובעתיד פיתוח שדה נוסף בנגב, במרכזה של מדינת ישראל.

קרן טרנר-אייל: כשאנחנו מסתכלים על הנתונים, יש עלייה אדירה בביקוש לטיסות מישראל לחו"ל.

קרן טרנר-אייל: אנחנו רואים שנצטרך גם את רמת דוד וגם את הנגב.

קרן טרנר-אייל: כלומר באיזשהו שלב נצטרך גם את הנגב, או אי מלאכותי בים, שגם את זה אנחנו בוחנים.

קרן טרנר-אייל: אבל ההיקפים – נתב"ג הוא אחד השדות הכי פקוקים כבר היום, וכל מה שכולנו חווים על הכביש, אנחנו בעוד שנייה חווים אותו גם באוויר.

קרן טרנר-אייל: פשוט לא נוכל לגדול בנתב"ג.

קרן טרנר-אייל: נתב"ג היום כבר במצב מאוד מאוד מאוד מתוח.

קרן טרנר-אייל: אנחנו חייבים להתחיל לבנות מאוד מאוד בקרוב את רמת דוד.

קרן טרנר-אייל: הנגב כרגע הוא לא חלופה.

קרן טרנר-אייל: גם הוא רחוק מדי מן הביקושים וגם עוד אין שם את המרחב האווירי למעלה.

קרן טרנר-אייל: אם נראה לנו שפקוק כאן, אז למעלה במפות של קווי התעופה עוד יותר פקוק.

קרן טרנר-אייל: יש שטחי אימונים של צה"ל, יש אזורים שאפשר לטוס בהם.

קרן טרנר-אייל: אני מרגישה שאנחנו בעוד שנייה נכנסים בטיטניק בזה שרמת דוד עוד לא מתחיל, בזה שעוד לא יצאנו במכרז וההקמה מתעכבת, כי אנחנו רואים את הנתונים.

קרן טרנר-אייל: נתב"ג עוד מעט לא יוכל להכיל את מה שהוא מכיל היום בדוחק.

דב חנין: טוב, נרשמו העמדות השונות, כפי שמקובל להגיד.

דב חנין: מכיוון שאין התנגדות, אני רוצה לברך על המהלך שלכם.

דב חנין: אני חושב שהמהלך שלכם הוא אכן השלמה של הקמת השדה ברמון, והפחתת האגרות היא מהלך דרוש ונכון.

דב חנין: מי יקרא את התקנות?

סיגלית ברקאי-וקאיל: תקנות רשות שדות התעופה (אגרות) (תיקון), התשע"ט–2018 "בתוקף סמכותי לפי סעיף 29 לחוק רשות שדות התעופה, התשל"ז–1977 (להלן – החוק), לאחר התייעצות עם רשות שדות התעופה, באישור הממשלה, באישור שר האוצר לפי סעיף 30 לחוק יסודות התקציב, התשמ"ה–1985 ובאישור ועדת הכלכלה של הכנסת, אני מתקין תקנות אלה:

לאה ורון: אדוני, תודיע מה ההחלטה שלך ביחס לתקנות האלה ואז תיסגר הישיבה ונפתח ישיבה שנייה.

דב חנין: אמרתי לכם שיש פה מנהלת שיודעת לנהל.

קרן טרנר-אייל: אבל היית צריכה לקרוא את הוראת השעה, כי דיברנו על הוראת השעה.

לאה ורון: היא התאימה את עצמה לסדר היום שפרסמה הוועדה, וטוב שכך.

דב חנין: אם כן, אני מעמיד להצבעה את התקנות שהוקראו.

דב חנין: מי בעד?

דב חנין: מי נגד?

דב חנין: בעד – פה אחד

דב חנין: אין מתנגדים ואין נמנעים.

דב חנין: התקנות אושרו.

דב חנין: אני נועל את הישיבה.